Riżoluzzjoni tal-Parlament Ewropew tat- 22 ta' April 2008 li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2006



Official Journal L 088 , 31/03/2009 P. 0193 - 0199



Riżoluzzjoni tal-Parlament Ewropew tat- 22 ta' April 2008 li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2006 Il-PARLAMENT EWROPEW, wara li kkunsidra l-kontijiet annwali finali tal-Aġenzija Marittima Ewropea tas-Sigurtà għas-sena finanzjarja 2006 [1], wara li kkunsidra r-rapport tal-Qorti tal-Awdituri dwar il-kontijiet annwali finali tal-Aġenzija Marittima Ewropea tas-Sigurtà għas-sena finanzjarja 2006, flimkien mat-tweġibiet tal-Aġenzija [2], wara li kkunsidra r-rakkomandazzjoni tal-Kunsill tat- 12 ta' Frar 2008 (5843/2008 – C6-0084/2008), wara li kkunsidra t-Trattat tal-KE, u b'mod partikulari l-Artikolu 276 tiegħu, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej [3], u b'mod partikulari l-Artikolu 185 tiegħu, wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas- 27 ta' Ġunju 2002 li jistabbilixxi Aġenzija Marittima Ewropea tas-Sigurtà [4], u b'mod partikulari l-Artikolu 19 tiegħu, wara li kkunsidra r-Regolament tal-Kummissjoni (KE, Euratom) Nru 2343/2002 tad- 19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 [5], u b'mod partikulari l-Artikolu 94 tiegħu, wara li kkunsidra l-Artikolu 71 u l-Anness V tar-Regoli ta' Proċedura tiegħu, wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A6-0115/2008), A. billi l-Qorti tal-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja 2006 huma ta' min wieħed joqgħod fuqhom, u li t-tranżazzjonijiet bażiċi huma legali u regolari, B. billi fl- 24 ta' April 2007, il-Parlament ta l-kwittanza lid-Direttur Eżekuttiv tal-Aġenzija Marittima Ewropea tas-Sigurtà fir-rigward tal-implimentazzjoni tal-baġit tal-Aġenzija għas-sena finanzjarja 2005 [6], u fir-riżoluzzjoni tiegħu li takkumpanja d-deċiżjoni ta' kwittanza, fost affarijiet oħra - innota li l-implimentazzjoni tal-baġit għas-sena finanzjarja 2005 kienet affettwata minn dewmien fir-reklutaġġ tal-istaff u li din is-sitwazzjoni kellha riperkussjonijiet fuq l-użu tal-approprjazzjonijiet għall-ispiża amministrattiva, - innota li d-dokumentazzjoni tat-tranżazzjonijiet, prerekwiżit għal sistema valida ta' kontroll intern, uriet xi nuqqasijiet u li fajls li kellhom x'jaqsmu mal-impenji u l-ħlasijiet ta' spiss ma kinux tlestew jew kienu mħawda, - innota wkoll diversi nuqqasijiet fil-ġestjoni tal-akkwisti pubbliċi u insista li l-Aġenzija trid tkun konformi mar-rekwiżiti regolatorji; Punti ġenerali li jikkonċernaw il-kwistjonijiet orizzontali li jaffettwaw lill-aġenziji tal-UE u li b'hekk jaffettwaw ukoll il-proċedura ta' kwittanza għal kull waħda mill-aġenziji individwali 1. Jinnota li l-baġits tal-24 aġenzija u ta' korpi satelliti oħrajn li saritilhom il-verifika mill-Qorti tal-Awdituri kienu jammontaw għal EUR 1080,5 miljun fl-2006 (l-akbar baġit kien tal-Aġenzija Ewropea għar-Rikostruzzjoni li kien jammonta għal EUR 271 miljun u l-iżgħar baġit kien tal-Kulleġġ Ewropew tal-Pulizija (CEPOL) li kien jammonta għal EUR 5 miljun); 2. Jenfasizza l-fatt li l-firxa ta' korpi esterni tal-UE li huma suġġetti għal verifika u għal kwittanza issa tinkludi mhux biss aġenziji regolatorji tradizzjonali iżda wkoll aġenziji eżekuttivi li ġew stabbiliti sabiex jimplimentaw programmi speċifiċi, u fil-futur qrib se testendi wkoll għal intrapriżi konġunti li ġew stabbiliti bħala ftehimiet ta' sħubija pubbliċi-privati (inizjattivi teknoloġiċi konġunti); 3. Josserva fir-rigward tal-Parlament li l-għadd ta' aġenziji suġġetti għall-proċedura ta' kwittanza evolva kif ġej: sena finanzjarja 2000: 8; 2001: 10; 2002: 11; 2003: 14; 2004: 14; 2005: 16; 2006: 20 aġenzija regolatorja u 2 aġenziji eżekuttivi (m'humiex inklużi 2 aġenziji li jiġu vverifikati mill-Qorti tal-Awdituri iżda li huma suġġetti għal proċess ta' kwittanza intern); 4. Jikkonkludi, għaldaqstant, li l-proċess ta' verifika/kwittanza sar ineffiċjenti u sproporzjonat meta mqabbel mad-daqs relattiv tal-baġits tal-aġenziji/tal-korpi satelliti; jagħti istruzzjonijiet lill-kumitat kompetenti tiegħu sabiex jagħmel reviżjoni fuq firxa wiesgħa tal-proċess ta' kwittanza fir-rigward ta' aġenziji u korpi satelliti bil-għan li jitfassal metodu iktar sempliċi u razzjonali, filwaqt li jżomm f'moħħu l-għadd dejjem ikbar ta' korpi li kull wieħed minnhom jesiġi rapport ta' kwittanza separat fis-snin li ġejjin; Kunsiderazzjonijiet fundamentali 5. Jitlob biex il-Kummissjoni tipprovdi spjegazzjonijiet ċari fir-rigward tal-elementi li ġejjin qabel il-ħolqien ta' aġenzija ġdida jew qabel ir-riforma ta' aġenzija eżistenti: it-tip ta' aġenzija, l-għanijiet tal-aġenzija, l-istruttura ta' governanza interna, il-prodotti, is-servizzi, il-proċeduri ewlenin, il-grupp fil-mira, il-klijenti u l-partijiet interessati tal-aġenzija, ir-relazzjoni formali mal-atturi esterni, ir-responsabilità baġitarja, l-ippjanar finanzjarju, u l-istaff u l-politika dwar l-istaff; 6. Jitlob li kull aġenzija tkun irregolata minn ftehima annwali rigward ir-rendiment li tkun ifformulata mill-aġenzija u mid-DĠ responsabbli u li għandha tinkludi l-għanijiet ewlenin għas-sena li tkun ġejja, qafas finanzjarju u indikaturi ċari għall-kejl tar-rendiment; 7. Jitlob li r-rendiment tal-aġenziji jiġi vverifikat b'mod regolari (u fuq bażi ad hoc) mill-Qorti tal-Awdituri jew awditur indipendenti ieħor; iqis li din il-verifika m'għandhiex tkun limitata għal elementi tradizzjonali ta' ġestjoni finanzjarja u għall-użu kif suppost tal-fondi pubbliċi, iżda għandha tkopri wkoll l-effiċjenza u l-effikaċja amministrattiva u għandha tinkludi klassifikazzjoni tal-ġestjoni finanzjarja ta' kull aġenzija; 8. Hu tal-fehma li fil-każ ta' aġenziji li qegħdin kontinwament jistmaw li l-ħtiġijiet baġitarji rispettivi tagħhom huma ogħla milli fil-fatt huma, għandu jkun hemm tnaqqis tekniku skont il-postijiet vakanti; huwa tal-opinjoni li dan għandu jwassal, f'perjodu fit-tul, għal inqas dħul assenjat għall-aġenziji u għalhekk inaqqas ukoll l-ispejjeż amministrattivi; 9. Jinnota li hija problema serja li għadd ta' aġenziji jiġu kkritikati minħabba li ma jsegwux ir-regoli dwar l-akkwisti pubbliċi, ir-Regolament Finanzjarju, ir-Regolamenti tal-Istaff, eċċ.; jikkunsidra li r-raġuni ewlenija għal dan hija li ħafna mir-regolamenti u r-Regolament Finanzjarju huma mfassla għal istituzzjonijiet akbar u li ħafna mill-aġenziji ż-żgħar m'ghandhomx il-kapaċità mixtieqa biex jaqdu dawn il-ħtiġijiet regolatorji; għalhekk jitlob lill-Kummissjoni sabiex issib soluzzjoni malajr kemm jista' jkun, sabiex titjieb l-effiċjenza billi l-funzjonijiet amministrattivi ta' diversi aġenziji jingħaqdu flimkien, sabiex tinkiseb din is-saħħa (billi wieħed jikkunsidra t-tibdiliet meħtieġa fir-Regolamenti bażiċi li jmexxu lill-aġenziji u l-indipendenza baġitarja tagħhom) jew sabiex toħloq abbozz ta' regoli speċifiċi għall-aġenziji (b'mod partikulari billi timplimenta regoli għall-aġenziji) li jippermettulhom li jkunu konformi fit-totalità tagħhom; 10. Jinsisti li l-Kummissjoni, meta tkun qed tfassal l-Abbozz Preliminari tal-Baġit, tqis ir-riżultati tal-implimentazzjoni tal-baġit mill-aġenziji individwali fis-snin ta' qabel, b'mod partikulari għas-sena n-1, u tirrevedi l-baġit rikjest mill-aġenzija partikulari kif meħtieġ; jistieden lill-Kumitat kompetenti tiegħu sabiex jirrispetta din ir-reviżjoni u, jekk ma jkunx diġà ġie rivedut mill-Kummissjoni, jirrevedi huwa stess il-baġit imsemmi fuq livell realistiku li jaqbel mal-kapaċità ta' assorbiment u implimentazzjoni tal-aġenzija msemmija; 11. Ifakkar fid-deċiżjoni tiegħu dwar il-kwittanza b'rabta mas-sena finanzjarja 2005, li biha huwa stieden lill-Kummissjoni sabiex kull ħames snin tippreżenta studju dwar il-valur miżjud ta' kull aġenzija li teżisti; f'każ ta' evalwazzjoni negattiva tal-valur miżjud ta' aġenzija, jistieden lill-istituzzjonijiet rilevanti kollha sabiex jieħdu l-passi meħtieġa, billi jifformulaw mill-ġdid il-mandat ta' dik l-aġenzija jew billi jagħlquh; jinnota li ma saret l-ebda evalwazzjoni min-naħa tal-Kummissjoni fl-2007; jinsisti li l-Kummissjoni għandha tippreżenta, tal-inqas 5 minn dan it-tip ta' evalwazzjonijiet qabel id-deċiżjoni dwar il-kwittanza, b'rabta mas-sena finanzjarja 2007, billi tibda mill-iżjed aġenziji antiki; 12. Huwa tal-opinjoni li r-rakkomandazzjonijiet tal-Qorti tal-Awdituri għandhom jiġu implimentati minnufih, u li l-livell tas-sussidji mħallsa lill-aġenziji għandu jkun konformi mal-ħtiġijiet attwali tagħhom għal dak li għandu x'jaqsam mal-likwidità; barra minn hekk jikkunsidra li l-emendi tar-Regolament Finanzjarju ġenerali għandhom jiġu miżjuda fir-regolament finanzjarju tal-qafas tal-aġenziji u f'bosta regolamenti finanzjarji speċifiċi; Il-preżentazzjoni tad-data ta' rappurtaġġ 13. Jinnota li m'hemm ebda metodu standard fost l-aġenziji dwar il-preżentazzjoni tal-attivitajiet tagħhom matul is-sena finanzjarja kkonċernata u tal-kontijiet tagħhom u tar-rapporti dwar il-ġestjoni baġitarja u finanzjarja, u lanqas dwar il-kwistjoni jekk għandhiex titfassal dikjarazzjoni ta' assigurazzjoni mid-direttur tal-aġenzija; josserva li mhux l-aġenziji kollha jiddistingwu b'mod ċar bejn (a) il-preżentazzjoni tax-xogħol tal-aġenzija lill-pubbliku u (b) ir-rappurtar tekniku dwar il-ġestjoni baġitarja u finanzjarja; 14. Jinnota li filwaqt li l-istruzzjonijiet fis-seħħ tal-Kummissjoni għall-preparazzjoni tar-rapporti tal-attivitajiet ma jesiġux b'mod espliċitu li l-aġenzija tfassal dikjarazzjoni ta' assigurazzjoni, bosta diretturi, minkejja dan, xorta waħda għamlu dan għall-2006, filwaqt li f'każ wieħed minnhom kienet inkluża riżerva importanti; 15. Ifakkar li l-paragrafu 26 tar-riżoluzzjoni tiegħu tat- 12 ta' April 2005 [7], li jistieden lid-Diretturi tal-Aġenziji sabiex minn issa "l quddiem ir-rapport tal-attivitajiet annwali tagħhom, li jiġi ppreżentat flimkien mat-tagħrif finanzjarju u tal-ġestjoni, irid ikollu miegħu dikjarazzjoni ta' assigurazzjoni li tikkonċerna l-legalità u r-regolarità tal-operazzjonijiet, simili għad-dikjarazzjonijiet li ġew iffirmati mid-Diretturi Ġenerali tal-Kummissjoni; 16. Jitlob lill-Kummissjoni sabiex temenda l-istruzzjonijiet fis-seħħ tagħha lill-aġenziji skont dak li ntqal hawn fuq; 17. Barra minn hekk, jissuġġerixxi li l-Kummissjoni għandha taħdem mal-aġenziji biex jinħoloq mudell armonizzat li japplika għall-aġenziji u għall-korpi satelliti kollha li jiddistingwi b'mod ċar bejn - rapport annwali maħsub għall-qarrejja ġenerali dwar l-operazzjonijiet, ix-xogħol u l-kisbiet tal-korpi, - dikjarazzjonijiet finanzjarji u rapport dwar l-implimentazzjoni tal-baġit, - rapport tal-attivitajiet li jkun simili għar-rapporti tal-attivitajiet tad-Diretturi Ġenerali tal-Kummissjoni, - dikjarazzjoni ta' assigurazzjoni ffirmata mid-direttur tal-korp, flimkien ma' kull riżerva jew osservazzjoni li jqis li jkun xieraq li jiġbed l-attenzjoni tal-awtorità ta' kwittanza dwarha; Konklużjonijiet ġenerali tal-Qorti tal-Awdituri 18. Jinnota dak li sabet il-Qorti (Rapport Annwali, paragrafu 10.29 [8] li l-ħruġ ta' sussidji li jitħallsu mill-Kummissjoni mill-baġit tal-Komunità m'huwiex ibbażat fuq stimi ġġustifikati biżżejjed tar-rekwiżiti ta' likwidità tal-aġenziji u li dan, flimkien mad-daqs tat-trasferimenti għas-sena ta' wara, iwassal sabiex ikollhom bilanċi ta' kreditu kbar mhux ħażin; jinnota wkoll ir-rakkomandazzjoni tal-Qorti li l-livell ta' sussidji li jitħallsu lill-aġenziji għandu jkun konformi mal-bżonnijiet reali tagħhom għal dak li jirrigwarda l-likwidità; 19. Jinnota li fi tmiem l-2006, 14-il aġenzija kienu għad iridu jimplimentaw is-sistema tal-kontijiet ABAC (Rapport Annwali, in-nota f'qiegħ il-paġna għall-paragrafu 10.31); 20. Jinnota l-kumment tal-Qorti (Rapport Annwali, paragrafu 1.25) dwar spejjeż akkumulati minħabba liv li ma tteħidx li huma responsabbli għalihom uħud mill-aġenziji; jirrimarka li l-Qorti tal-Awdituri kkwalifikat id-dikjarazzjoni ta' assigurazzjoni tagħha fil-każ ta' tliet aġenziji (iċ-Ċentru Ewropew għall-Iżvilupp ta' Taħriġ Vokazzjonali (Cedefop), CEPOL u l-Aġenzija Ewropea tal-Ferroviji) għas-sena finanzjarja 2006 (2005: Cedefop, l-Awtorità Ewropea dwar is-Sikurezza fl-Ikel, l-Aġenzija Ewropea għar-Rikostruzzjoni); Verifika interna 21. Ifakkar li b'konformità mal-Artikolu 185(3) tar-Regolament Finanzjarju, l-Awditur Intern tal-Kummissjoni huwa wkoll l-awditur intern tal-aġenziji regolatorji li jingħataw għotjiet mill-baġit tal-UE; jirrimarka li l-Awditur Intern jirrapporta lill-bord ta' tmexxija u lid-direttur ta' kull aġenzija; 22. Jiġbed l-attenzjoni għar-riżerva li tniżżlet fir-Rapport tal-Attivitajiet Annwali tal-Awditur Intern għall-2006 kif ġej: "L-Awditur Intern tal-Kummissjoni m'huwiex f'pożizzjoni li jissodisfa kif suppost l-obbligu tiegħu skont l-Artikolu 185 tar-Regolament Finanzjarju bħala awditur intern tal-korpi tal-Komunità minħabba nuqqas ta' riżorsi ta' staff."; 23. Jinnota, madankollu, il-kumment tal-Awditur Intern fir-rapport tal-attivitajiet tiegħu għall-2006 li mill-2007, bis-saħħa tar-riżorsi tal-istaff addizzjonali mogħtija mill-Kummissjoni lis-Servizz ta' Verifika Interna (IAS), l-aġenziji regolatorji operattivi kollha se jkunu suġġetti għal xogħol ta' verifika interna fuq bażi annwali; 24. Jinnota l-għadd li kulma jmur qiegħed jikber ta' aġenziji regolatorji u eżekuttivi u ta' intrapriżi konġunti li jeħtieġ li ssirilhom verifika mill-IAS skont l-Artikolu 185 tar-Regolament Finanzjarju; jitlob lill-Kummissjoni sabiex tinforma lill-kumitat kompetenti tagħha dwar jekk ir-riżorsi tal-istaff għad-dispożizzjoni tal-IAS humiex se jkunu biżżejjed sabiex issir verifika annwali ta' dawn il-korpi kollha fis-snin li ġejjin; 25. Josserva li l-Artikolu 72(5) tar-Regolament (KE, Euratom)Nru 2343/2002 jeżiġi li kull aġenzija tibgħat kull sena lill-awtorità tal-kwittanza u lill-Kummissjoni rapport li jkun imħejji mid-direttur tagħha u li jiġbor fih l-għadd u t-tip ta' verifiki interni li saru mill-awditur intern, ir-rakkomandazzjonijiet li saru u l-azzjoni li ttieħdet dwar dawn ir-rakkomandazzjonijiet; jitlob lill-aġenziji sabiex jindikaw jekk dan huwiex qiegħed isir u, jekk inhu hekk, kif qiegħed isir; 26. Jieħu nota, fir-rigward tal-kapaċità tal-verifika interna, l-iktar b'rabta mal-aġenziji li huma żgħar, ta' proposta li saret mill-Awditur Intern quddiem il-kumitat kompetenti tal-Parlament nhar l- 14 ta' Settembru 2006 li aġenziji li huma żgħar għandhom ikunu awtorizzati li jixtru servizzi ta' verifika interna mis-settur privat; L-evalwazzjoni tal-aġenziji 27. Ifakkar fl-istqarrija konġunta mill-Parlament, mill-Kunsill u mill-Kummissjoni [9] li ġiet innegozjata fil-konċiljazzjoni quddiem il-Kunsill tal-baġit tal-ECOFIN tat- 13 ta' Lulju 2007 li titlob għal (i) lista ta' aġenziji li l-Kummissjoni bi ħsiebha tagħmel evalwazzjoni tagħhom, u (ii) lista ta' aġenziji li diġà saret evalwazzjoni tagħhom, flimkien ma' sintesi tar-riżultati prinċipali; Proċeduri dixxiplinari 28. Jinnota li, minħabba d-daqs tagħhom, aġenziji individwali jsibu diffikultà biex jistabbilixxu bordijiet ta' dixxiplina ad hoc minn fost l-istaff li huwa ta' grad xieraq fil-karriera u li l-IDOC (l-Uffiċċju tal-Investigazzjoni u d-Dixxiplina) tal-Kummissjoni m'huwiex responsabbli għall-aġenziji; jistieden lill-aġenziji sabiex iqisu li jsir bord ta' dixxiplina komuni; Abbozz ta' Ftehima Inter-istituzzjonali 29. Ifakkar l-abbozz ta' ftehim Inter-istituzzjonali dwar il-ħolqien ta' qafas operattiv għall-aġenziji regolatorji Ewropej ippreżentat mill-Kummissjoni(COM(2005) 59), li kien maħsub li joħloq qafas orizzontali għall-ħolqien, l-istruttura, it-tħaddim, l-evalwazzjoni u l-kontroll tal-aġenziji regolatorji Ewropej; jinnota li l-abbozz jirrappreżenta inizjattiva utli bħala sforz sabiex ikunu rrazzjonalizzati l-ħolqien u l-immaniġġjar tal-aġenziji; jinnota l-istqarrija fir-rapport ta' sintesi 2006 tal-Kummissjoni (il-paragrafu 3.1, COM(2007) 274) li għalkemm ma sarx progress fin-negozjati wara l-pubblikazzjoni tal-abbozz, tniedew mill-ġdid diskussjonijiet dwar is-suġġett fil-Kunsill fi tmiem l-2006; jiddispjaċih li ma kienx possibbli li jsir iktar progress lejn l-adozzjoni; 30. Jilqa" b'sodisfazzjon għaldaqstant, l-impenn tal-Kummissjoni li tressaq Komunikazzjoni dwar il-ġejjieni tal-aġenziji regolatorji matul l-2008; Aġenziji ffinanzjati minnhom infushom 31. Ifakkar li fil-każ taż-żewġ aġenziji li jiffinanzjaw lilhom infushom, id-direttur jingħata l-kwittanza mill-bord amministrattiv; jinnota li t-tnejn li huma għandhom eċċessi akkumulati sinifikanti minn dħul ta' tariffi li jkunu ġew trasferiti minn ċifri tas-snin preċedenti: - Uffiċċju għall-Armonizzazzjoni tas-Suq Intern: flus kontanti u l-ekwivalenti fi flus kontanti: EUR 281 miljun [10], - Uffiċċju tal-Komunità għall-Varjetajiet ta' Pjanti: flus kontanti u l-ekwivalenti fi flus kontanti: EUR 18-il miljun [11]; Punti speċifiċi 32. Jinnota li l-Aġenzija kellha EUR 44,738 miljun f'approprjazzjonijiet ta' impenn u EUR 44,738 miljun f'approprjazzjonijiet ta' ħlas mill-baġit ġenerali tal-Unjoni Ewropea għas-sena finanzjarja 2006; 33. Jesprimi tħassib dwar id-deċiżjoni tal-Qorti tal-Awdituri fir-rapport tagħha tal-2006 li aktar minn 43 % tal-approprjazzjonijiet tal-ħlas kellhom ikunu kkanċellati fl-aħħar tas-sena 2006 u, barra minn hekk, li kien hemm konċentrazzjoni tat-tranżazzjonijiet matul l-aħħar kwart tas-sena biex il-prinċipju baġitarju tal-preċiżjoni ma kienx osservat b'mod strett; 34. Jinnota wkoll li s-sejba tal-Qorti li l-proċeduri biex ikunu stabbiliti l-baġit u l-pjan tal-istabbiliment ma kinux rigorużi biżżejjed u li dan wassal għal għadd kbir ta' trasferimenti baġitarji, l-ippjanar b'mod mhux adegwat tar-reklutaġġ tal-istaff u l-preżentazzjoni tal-baġit b'mod mhux korrett; 35. Jinnota r-rata ta' użu baxxa tal-approprjazzjonijiet tal-ħlas għal miżuri kontra t-tniġġis fil-baħar (67.7 %) minkejja l-appoġġ kontinwu tal-Parlament għal dawn il-miżuri fil-proċess li jwassal għall-adozzjoni tal-baġit; minħabba li ma kienx possibbli li fl-2006 u fl-2007 jkun ipprovdut bastiment għal kontra t-tniġġis li jkopri ż-żona tal-Ark Atlantiku, li tinkludi l-kosta Galizzjana u l-Bajja ta' Biscay, iħeġġeġ lill-Kummissjoni u lill-Aġenzija biex ikabbru l-isforzi tagħhom biex jinkiseb dan il-għan fl-2008 fi ħdan il-qafas tar- Regolament (KE) Nru 2038/2006 tal-Parlament Ewropew u tal-Kunsill tat- 18 ta' Diċembru 2006 dwar l-iffinanzjar pluriannwali tal-Aġenzija Ewropea għas-Sigurtà Marittima fil-qasam tal-ġlieda kontra t-tniġġis mill-vapuri [12]; 36. Jirrikonoxxi, madankollu, kif indikat fit-tweġibiet tal-Aġenzija, li l-lokazzjoni mill-ġdid tal-Aġenzija fl-2006 minn Brussell għal Liżbona kellha implikazzjonijiet baġitarji li kien diffiċli li jkunu mbassra, inkluż it-tluq ta' kważi 20 % tal-istaff bil-kuntratt; 37. Jinnota bi tħassib li l-osservazzjonijiet tal-Qorti li l-Aġenzija daħlet għal xi impenji legali qabel l-impenji baġitarji korrispondenti, u li xi kuntratti ppermettew finanzjament minn qabel ta' 100 %; 38. Jistieden lill-Aġenzija biex twettaq azzjoni b'mod urġenti biex tirrimedja d-deċiżjoni tal-Qorti li s-sistema tal-inventarju tal-Aġenzija hija dgħajfa u li r-rekords tagħha ma jippermettux li l-oġġetti kollha jkunu ttraċċati fiżikament, u b'mod partikulari, li t-tagħmir tal-kompjuter m'huwiex irrekordjat fis-sistema; 39. Jiġbed l-attenzjoni li l-karti tal-bilanċ tal-Aġenzija jinkludu EUR 11.6 miljun fi flus kontanti u l-ekwivalenti tal-flus kontanti u eċċess akkumulat ta' EUR 7.18 miljun; 40. Jiġbed l-attenzjoni għall-istqarrija mill-uffiċjal tal-kontijiet tal-Aġenzija fir-rapport tiegħu dwar il-ġestjoni baġitarja u finanzjarja li għalkemm l-isforz tal-Aġenzija għar-reklutaġġ kien partikularment importanti matul l-2006 kollha, il-pjan tal-istabbiliment u l-implimentazzjoni tal-baġit relatat miegħu kellhom nuqqasijiet minħabba r-riżenji numerużi tal-istaff li seħħew minħabba ċ-ċaqliqa għal Liżbona; 41. Jinnota b'interess mir-rapport dwar il-ġestjoni baġitarja u finanzjarja li minħabba t-twaqqif b'mod gradwali tal-S12 fl-2007, l-Aġenzija talbet li tkun il-proġett pilota għall-ġenerazzjoni ġdida ta' sistemi finanzjarji msejħa ABAC (Kontijiet Ibbażati fuq id-Dovuti) u, minn April 2006, l-Aġenzija qed tuża l-istess sett ta' sistemi finanzjarji bħall-Kummissjoni fi skema ta' esternalizzazzjoni tax-xogħol, bis-sistemi kollha jintlaqgħu u jkunu mantnuti mid-DĠ (DIGIT) tal-Kummissjoni; 42. Jemmen li aktar stħarriġ għandu jitwettaq dwar il-vijabilità tal-organizzazzjoni tas-sistemi u s-servizzi tal-aġenziji b'mod komuni, għax dan ikun ta' benefiċċju partikularment għall-aġenziji li huma żgħar u li m'għandhomx il-massa kritika jew aġenziji ġodda li jkunu fil-fażi tat-twaqqif; 43. Jinnota l-istqarrija fir-rapport annwali tal-Aġenzija li r-rimborż tal-ispejjeż tal-ivvjaġġar tal-għadd dejjem jiżdied tal-parteċipanti fil-laqgħat tagħha huwa proċess li jinvolvi ħafna xogħol manwali u li hija qiegħda attwalment ittejjeb il-proċeduri rilevanti; jistaqsi lill-Qorti biex tikkunsidra l-kwistjoni ġenerali tar-rimborż tal-ispejjeż tal-ivvjaġġar mill-aġenziji fir-rapporti tagħha li jmiss dwar l-aġenziji. [1] ĠU C 261, 31.10.2007, p. 20. [2] ĠU C 309, 19.12.2007, p. 55. [3] ĠU L 248, 16.9.2002, p. 1. [4] ĠU L 208, 5.8.2002, p. 1. [5] ĠU L 357, 31.12.2002, p. 72. [6] ĠU L 187, 15.7.2008, p. 149. [7] Riżoluzzjoni tal-Parlament Ewropew li tinkludi l-kummenti li jakkumpanjaw id-deċiżjoni dwar kwittanza lid-Direttur tal-Aġenzija għas-Sigurtà Marittima Ewropea fir-rigward tal-implimentazzjoni tal-baġit tagħha għas-sena finanzjarja 2003 (ĠU L 196, 27.7.2005, p. 139). [8] ĠU C 273, 15.11.2007, p. 1. [9] Dokument tal-Kunsill DS 605/1/07 Rev1. [10] Sors: Rapport dwar il-kontijiet annwali tal-Uffiċċju għall-Armonizzazzjoni tas-Suq Intern għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 141). [11] Sors: Rapport dwar il-kontijiet annwali tal-Uffiċċju Komunitarju tal-Varjetajiet tal-Pjanti għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 135). [12] ĠU L 394, 30.12.2006, p. 1. --------------------------------------------------